Francesco Maria Grimaldi

Francesco Maria Grimaldi (født 2. april 1618 i Bologna i Kirkestaten, død 28. desember 1663 samme sted) var en italiensk jesuitt, matematiker og fysiker. Han beskrev blant annet lysets bøyning. Han er kjent for sitt samarbeid med Giovanni Battista Riccioli i hans forskning, både innen selenografien og forskningen innen fritt fall.

Liv og virke
 Bakgrunn
Hans foreldre var Paride Grimaldi og Anna Cattani.

Jesuittprest
Grimaldi inntrådte i 1632 i jesuittordenen, tok doktorgrad i teologi i 1647 og ble presteviet i 1651. Han undserviste ved jesuittkollegiet i Bologna.

Forskning
Fysikk: Grimaldi observerte forskjellige farver ved lysets brytning i et prisme. Han undersøkte hvordan lyset oppførte seg i en spalte, og preget det fysikkfaglige begrepet bøyning eller diffraksjon. Han observerte og beskrev fenomenet interferens. I sin traktat «De lumine...» beskrev Grimaldi, som den aller første, lyset som en bølge. Hans grunnleggende arbeider innen optikken dannet grunnlaget for enda grundigere arbeider, som ble uført på meget senere tidspunkter av fysikere som Isaac Newton, Christiaan Huygens, Thomas Young og Augustin Jean Fresnel, og som bekreftet hans formodninger og til slutt kunne forklare dem teoretisk.

Astronomi: Dessuten beskjeftiget Grimaldi seg med selenografi. Etter observasjoner med teleskop forsøkte han å tegne så nøyaktige måneekart som mulig. I 1651 offentliggjorde hans lærer Giovanni Riccioli ett av hans månekart i flerbindsverket Almagestum novum astronomiam veterem novamque complectens observationibus aliorum et propriis novisque theorematibus, problematibus ac tabulis promotam. Dette månekartet var bemerkelsesverdig blant annet fordi månestrukturene der hadde fått navn som for det aller meste er blitt stående for ettertiden. Her ble markante punkter på månen navngitt etter berømte astronomer, vitenskapsfolk og filoasofer. De lyse områder ble betegnet som Terrae (flertallsformen av latinsk terra, «land»), de mørkere områder (som om der var vann) som Maria (fra latinsk mare, «hav»). Imidlertid var ikke Grimaldis månekart så nøyaktig som det som Johannes Hevelius hadde publisert i 1647 Selenographia sive Lunae Descriptio.

 Publikasjon 
 Physicomathesis de lumine, coloribus, et iride, aliisque annexis, Bologna 1665

Referanser

Kategori:Personer fra Bologna
Kategori:Italienske katolske prester
Kategori:Italienske jesuitter
Kategori:Italienske fysikere
Kategori:Italienske matematikere
Kategori:Italienske astronomer